En 44-årig mand, som siden 2005 har været savnet af sin familie i Norge, dukkede fredag eftermiddag op i Fredericia.

Det skriver Jyllands-Postens netavis.

Fredag aften blev Sydøstjyllands Politi kaldt til et hotel, hvor man havde taget en mand på fersk gerning i færd med at stjæle affaldsmad fra en container.

- Der viser det sig, at den 44-årige mand er efterlyst i Norge. Ikke for noget kriminelt, men fordi hans familie ikke har set eller hørt fra ham siden 2005, oplyser vagtchef Henrik Dam fra Sydøstjyllands Politi til jp.dk.

Ifølge vagtchefen har nordmanden boet i en skov tæt ved hotellet de sidste fire uger, men hvor han har opholdt sig de sidste ni år, vides ikke.

- Vi kunne ikke få ham til at fortælle, hvorfor han i sin tid var stukket af hjemmefra, eller hvor han sidenhen har boet, siger Henrik Dam til jp.dk.

Søndag eftermiddag bekræfter vagtchefen i Sydøstjyllands Politi historien over for Ekstra Bladet.

- Man har truffet ham, efter at han har været forsvundet i en årrække, og så har man så foranstaltet, at manden kan blive transporteret hjem til Norge, siger Morten Vegger, vagtchef i Sydøstjyllands Politi, til Ekstra Bladet.

Politiet kan dog ikke for nuværende give flere oplysninger i sagen, oplyser Morten Vegger.

Efter de ni år i eksil ville den 44-årige dog gerne hjem til Norge og genforenes med sin familie, så lørdag klokken 13 blev han sat på en færge mod hjemlandet.

Kender du noget til den forsvundne nordmand, der nu er fundet? Tip os ved at sende en mail til 1224@eb.dk eller en sms til 1224(alm. takst).